BMW se twee nuwe middelslag‑avonturiersMy eerste kennismaking met ŉ GS was toe ek in 2001 ŉ F 650 GS aangeskaf het. Met daardie geel fiets het ek baie herinneringe bymekaar gemaak. Oor die jare het die kapasiteit van die middelslag GS bly groei en het die enjin selfs nog ŉ silinder bygekry. BMW het verlede week twee splinternuwe modelle in Kaapstad aan die pers gewys: die F 750 GS en die F 850 GS. Ek moes eers bietjie kopkrap oor die plakkertjies op die tenk. Beide die 750 en die 850 het presies dieselfde kapasiteit enjin. Die 853cc, twee-silinder enjin is effe aangepas vir die 750 om minder krag te lewer, maar dit strook met die aanwending waarvoor die fiets bedoel is. Die F 750 GS is gemik op die ryer wat meeste van sy tyd op die teer gaan deurbring, en dalk net pendel. Hierdie fiets lewer 57 kW teenoor die F 850 GS se 70 kW. Die 850 is egter gemik op die ryer wat nie daarvan hou om op die teerpad te ry nie, maar op sy gelukkigste is met ŉ groot stofwolk agter hom. Verder is ook aan die enjin verander en die klank is amper soos dié van ŉ V2. Die uitgaande 700 GS‑ en 800 GS‑modelle se brandstoftenk was onder die saal monteer, maar die nuwelinge s’n is geskuif na waar jy ŉ brandstoftenk op ŉ motorfiets verwag. Die nuwe modelle het ŉ herontwerpte raam met nuwe vering voor en agter. BMW bied ook elektronies beheerde vering as ŉ opsie. Voorlangs het die nuwe modelle ŉ treffende nuwe voorlig met dagry-LED’s. Die instrumentasie is nou ŉ 6.5” TFT‑skerm. Die TFT‑skerm kan met jou foon of interkomstelsel koppel. Edgar Kleinbergen, algemene bestuurder van BMW Motorrad in Suid-Afrika, het ons verseker dat die nuwe stelsel die eenvoud self is. Die fietse is ook in ŉ rits kleurskemas beskikbaar en feitlik al die skakerings was daar vir ons om te sien. Op die eerste dag het ek ŉ F 850 GS gevat met aantreklike koperkleurige speekwiele. Alles omtrent die fiets straal van BMW‑kwaliteit, en die skakelaars behoort vir enige BMW‑ryer dadelik bekend te voel. Ek het onmiddellik die verhitte handvatsels en spoedbeheer opgemerk. Vir ŉ fiets wat jou reisgenoot moet wees oor lang afstande, is veral spoedbeheer onontbeerlik. Die instrumentasie is baie duidelik en uiters omvattend. Kraglewering was altyd voldoende en met die opsionele snelskakeling was die hele ry ervaring ŉ fees. Op die tweede dag het ek die F 750 GS gekry en verbasend genoeg hom baie meer geniet. Omdat ŉ baie groot deel van die roete Kaapstad se verkeer ingesluit het, het die 750 net vir my beter gevaar as sy sterker boetie met die vrotpad‑bande. Die 750 het allooi‑vellings en bande wat aan teerpadry voorkeur gee. Op Clarens Drive en die Franschhoek‑pas het ek die 750 terdeë geniet. Albei hierdie modelle is uiters bekwaam en is reeds by handelaars beskikbaar. As die 1200 GS vir jou dalk te intimiderend lyk, gaan kyk gerus na hierdie twee middelslag BMW’s. Dalk roep die oop pad jou, en dan moet jy luister. Pryse hang af van jou kleurskema: F 750 GS Style Exclusive: R187 250 Austin Yellow: R184 750 Light White: R184 750 F 850 GS Racing Red: R196 950 Style Exclusive: R199 250 Style Rallye: R199 950